EAOGV, Frans van Mierisstraat 59, 1097 RL` Amsterdam
1097 RL` Amsterdam
020 - 2148998
De websitse van de eerste Amsterdamse onroerend goed veiling. Verbonden aan de makelaars vereniging Amsterdam. Liefde | Liefdesverhale blog | Page 2
Nuut: Annelize Morgan Omnibus 8
September 18, 2017 ~ nbliefdesverhale	~ Leave a comment
Drie van Annelize Morgan se beste verhale word in Annelize Morgan Omnibus 8 versamel:
​Wit roos van geluk
Geluk kom partykeer langs vreemde weë. Toe Rosalie se moeder haar lank gelede op oom Markus se stoep kom neerlê het, was daar ’n kort briefie en ’n wit roos by die baba.
Dit was ’n wit roos van geluk en haar moeder, wat nie meer lank sou lewe nie, soos Rosalie later ontdek het, het haar baba op die drumpel van haar toekomsgeluk kom neerlê, maar dit het Rosalie eers jare later besef – toe iemand anders ’n bos spierwit rose vir haar gebring het . . .
Maar voordat dít gebeur het, het Rosalie deur diep water gegaan, want oom Markus se suster Hanna en tant Hanna se kinders wou haar nie op die plaas hê nie, en die man wat sy liefgekry het en wat háár ook liefgehad het, sou nie met haar kon trou nie – sy skatryk pa sou nie toelaat dat sy enigste seun met ’n aangenome kind trou nie . . .
​Huis sonder liefde
Toe Nora Fouché in Pretoria aankom om ’n rukkie by haar vriendin, Isolde Keppler, te gaan kuier, het sy gedink sy gaan ’n welverdiende ruskansie geniet. Die oomblik dat sy egter oor die drumpel van die Kepplers se luukse huis stap, besef sy daar is iets verkeerd. Iets verskriklik verkeerd. Alles, vanaf die skildery waaruit Isolde se oorlede stiefmoeder die hele huishouding met beskuldigende oë dophou, tot die afsydige tuinier, Anton Vermeulen, is in ’n wolk van geheimsinnigheid gehul. En wanneer Isolde dan nog, gedurende ’n wilde jaagtog ná ’n bakleiery met haar verloofde, Stephen Wright, van haar perd afval en verlam uit die ongeluk kom, verdiep die geheim van die Keppler-huishouding nog erger.
Die naam Paul van der Hoff duik soos klokslag in elke fluistergesprek op. Paul van der Hoff, die enigste seun van Clara Keppler uit haar vorige huwelik. Paul van der Hoff wat meer as ’n dekade gelede diep in Afrika verdwyn het en nou, na al die jare, op pad terug is om sy regmatige deel van dit wat hom toekom te kom eis. Watter onverklaarbare houvas het Van der Hoff op Hans Keppler, Isolde se pa, dat hy selfs bereid is om sy verlamde dogter op te offer nét om die gehiemsinnige man te vermy. En watter houvas het die oënskynlik dierbare dokter Jameson, wat Isolde behandel, en sy handlanger verpleegster, Agnes Bennet, op Hans Keppler dat hy soos klei in hulle hande is? En bo alles, watter verskriklike geheim lê opgesluit in die verlore dagboek van Clara Keppler, die dagboek waarna almal sónaarstiglik soek.
Oswald van Noordwyk, die tiran van Overkruin-landgoed, sterf voodat hy vir Verona alles omtrent haar verlede vertel. Onopgeloste kwessies spook nou by Verona: Hoe is haar ouers dood? Is hulle grafte werklik iewers in die Amasone? Wat is die oorsprong en betekenis van die hangertjie wat haar ouers aan haar nagelaat het?
Oswald van Noordwyk laat aan Verona ’n opdrag na: Vind Konrad. Hy het jare gelede in die woude van die Amasone verdwyn, maar moet nou oor Overkruin kom heers.
Verona besluit om Amasone toe te gaan op ’n tweeledige ekspedisie: Sy wil haar ouers se grafte gaan soek én sy wil haar jeugliefde, Konrad, opspoor. Sal hy haar nog onthou? Sal hy antwoorde op haar vrae hê?
Maar belangriker: Lewe hy nog?
Die geheimsinnige Vasques verskyn uit die niet om talle kere Verona se lewe te red. Sal die spanning van ’n emosionele tweestryd en talle ontberings egter sy tol eis?
Koop dit nou! Loot | Raru | Takealot | MySubs | Van Schaik
Annelize Morgan is ’n ou hand wat liefdesverhale betref. Sy het meer as 40 titels agter haar naam en is bekend vir haar verhale vol spanning en intrige, asook verhale wat in die woestyn afspeel. Sy en haar man woon op Ladismith.
Lees ’n uittreksel uit Omdat jy jy is deur Elsa Winckler
September 15, 2017 ~ nbliefdesverhale	~ Leave a comment
Omdat jy jy is deur Elsa Winckler is ons September boek van die maand:
Kathleen en haar susters erf elk vyf miljoen rand van hul tante Peet, mits hulle elkeen ’n maand in haar huis op Greyton bly. Kathleen is eerste aan die beurt, maar sy het nie kon raai dat ’n mooi man met viooltjieblou oë die kothuis agter die huis sou huur nie. Gou broei meer as goeie buurmanskap tussen haar en Steyn Erasmus . . .
Sy doen haar bes om nie na sy bykans ontblote bolyf te kyk nie, maar die prentjie van ’n baie sexy six-pack gaan sy nog lank onthou.
“Steyn?” vra sy en raak versigtig aan sy arm. Hy voel warm. “Steyn!” roep sy en dié keer skud sy sy arm.
“Wat de hel?” kreun hy en laat sak sy arm. Sy oë is bloedbelope en die donker kringe onder sy oë meer prominent as gisteraand.
Sy druk ’n hand teen sy voorkop. Hy is vuurwarm. Leen is nie ’n dokter nie, maar sy het nie ’n mediese graad nodig om te weet die man het koors nie.
“Het jy pyn?” vra sy. “Het jy iets in jou sak wat jy kan drink?”
Hy staar verdwaas na haar.
“Ek is Kathleen. Jy is in die kothuis van my . . . agter die huis waar ek bly. Op Greyton?”
“Die mooi girl,” prewel hy, steek sy hand uit en vat aan haar poniestert wat oor haar skouer hang. Hy glimlag skeef. “Gedink dis sag.” Sy hand val terug en sy oë gaan weer toe.
Sy trek haar asem vinnig in en staan regop. Lawwe skoenlappers fladder op haar maag. Die man yl, hy dink seker sy is iemand anders. Die mooi girl? Sy is nie onaardig nie, maar beslis nie die tipe oor wie digters odes sal skryf nie. Ja-nee, hy verwar haar beslis met iemand anders.
“Steyn, het jy pille in jou sak?” vra sy weer, maar sy arm het weer oor sy oë geval.
Sy draai weg en gaan haal die sak op die stoep. Terug langs hom, rits sy die sak oop.
“Steyn, ek gaan in jou sak krap, oukei?” gesels sy terwyl sy soek na pille of iets wat soos medikasie lyk.
’n Selfoon lui. Dis nie hare nie. Kathleen staak haar soekery na die pille en kyk rond waar die foon is wat lui. Onder die bank waarop Steyn lê, kry sy die selfoon. Dit moes uit sy sak geval het toe hy op die bank gaan lê het.
Dis “Ma” wat bel. Sy huiwer net ’n oomblik voordat sy antwoord. Sy ma sal hopelik weet of hy pille het wat hy kan drink.
Dis stil aan die ander kant van die foon.
“My naam is Kathleen Mulder. Is u mevrou Erasmus?”
“Ja,” sê ’n vrouestem onseker. “Ek het my seun probeer bel? Is hy oukei? Het iets met hom gebeur? Waar is hy?” Die stem klink al meer bekommerd met elke vraag.
“Hy huur die kothuis agter my tante . . . agter die huis waarin ek bly. Op Greyton?”
“Greyton? Hoekom sou hy soontoe gaan? Waar lê Greyton nou weer? Is hy oukei?”
Kathleen kyk af na waar Steyn nog doodstil lê.
“Greyton is in die Overberg, so ’n uur of wat uit Kaapstad. Ek . . . dink u seun is oukei, maar hy het dalk koors . . .”
“As ek my sonde nie ontsien nie!” roep die vrouestem aan die ander kant gefrustreer uit. “Tipies! Hy is deur twee operasies. Daai ellendige fiets van hom! Ek het voorgestel hy kom bly by my totdat hy weer op die been is, maar nee. Hy is so hardekwas. Gerard, sy goeie vriend en huisdokter, het gesê hy is ook heeltemal oorwerk en moet homself ’n maand kans gee om heeltemal te herstel. Maar wat doen hy? Klim met sy seer arm in ’n motor en ry na Timboektoe. Hy het nou wel ’n outomatiese motor, maar hoe stom-onnoselik kan ’n mens wees? Oe, mansmense maak my so kwaad, hulle . . .”
En die stem klim weer ’n paar oktawe terwyl sy mans se baie tekortkominge lys. Kathleen is nie heeltemal seker hoe om die situasie te hanteer nie. Wat sy wel weet, is dat die man voor haar so gou moontlik iets moet inkry vir sy koors.
“Mevrou Erasmus,” onderbreek sy die tirade. “Uhm, dis Greyton, nie Timboektoe nie. Ek wil in sy sak kyk of hy iets het vir koors. Ek . . . ek sal hom sê u het gebel.”
“Jy kan ook vir hom sê ek en die meisiekinders kom so gou moontlik. Ons ry van die Kaap af en ek is nie presies seker hoe lank dit gaan neem nie. Sal jy asseblief intussen kan kyk dat hy vloeistof inkry? Hy het so ’n stokou blou badkamersak van sy pa waaraan hy steeds vasklou, kyk of jy dit kry. Hy het baie swaar gekry ná my man se dood en . . . Ek dwaal al weer af. As hy enige medikasie by hom het, behoort dit daarin te wees. Ek sal in elk geval weer ’n voorskrif by die dokter kry. Ek moes geweet het daar is moeilikheid toe hy nie gister my oproep beantwoord nie. Hy stuur toe net ’n boodskap vir sy ma, bid jou aan.”
Kathleen kan nie help om te glimlag vir die vrou nie. Sy is baie verontwaardig en dis duidelik sy is baie betrokke by haar seun. Wie die “meisiekinders” is wat gaan saamkom, sal sy moet wag om te sien.
Omdat jy jy is deur Elsa Winckler is ons September boek van die maand.
Koop dit nou! MySubs | Takealot | Loot | Raru | Amazon (Kindle)
September boek van die maand: Omdat jy jy is deur Elsa Winckler
September 5, 2017 ~ nbliefdesverhale	~ Leave a comment
Kathleen en haar twee susters erf elkeen vyfmiljoen rand na hul geliefde tante Peet se afsterwe, mits hulle ’n vreemde bepaling nakom: Hulle moet elkeen eers ’n maand lank in ta’ Peet se huis op Greyton gaan bly.
In hul gejaagde lewens het nie een van die drie werklik hiervoor tyd nie, maar Kathleen stem in om eerste te gaan, want sy moet in elk geval aan ’n sakeplan vir haar aanlyn-onderneming werk.
Sy het egter nie daarmee rekening gehou dat iemand die kothuis agter ta’ Peet se huis sou huur nie. Beslis nie ’n aantreklike man met viooltjieblou oë nie. Sake-konsultant Steyn Erasmus se arm is in ’n hangverband en Kathleen ontferm haar oor hom. Maar wat tussen hulle broei, is veel meer as net goeie buurmanskap . . .
Elsa Winckler is ’n gewilde skrywer van liefdesverhale. Sy het al die gesogte ATKV-Woordveertjie vir romanses gewen vir Tussen jazz en rock (LAPA) in 2010, Te eenders, te anders(Satyn) in 2014, en Liefde in laslap (Satyn) in 2016. Sy woon op Bettysbaai.
August 31, 2017 August 31, 2017 ~ nbliefdesverhale	~ Leave a comment
July 14, 2017 July 14, 2017 ~ nbliefdesverhale	~ Leave a comment
Drie romantiese liefdesverhale wat teen ’n mediese agtergrond afspeel verskyn in Hartklop Omnibus 3.
Heler van skade​ deur Malene Breytenbach: Lucinda O’Neill word ’n pos as pediater by die Wynland-kliniek vir Aansteeklike Siektes aangebied en dit bring ’n algehele ommekeer in haar lewe mee – en nie slegs op professionele gebied nie. Want hier ontmoet sy vir Werner Huber, ’n siviele ingenieur, wie se seun tydens ’n werkskontrak in Afrika ’n tropiese siekte opgedoen het. Wanneer hy die seuntjie na die kliniek bring, maak dit ’n groter impak op Lucinda se lewe as wat sy ooit kon voorsien het. En intussen maak die resiesjaer Edwin van Reenen, wat haar ken sedert hulle kinderdae in die weeshuis, aanspraak op haar vriendskap en liefde. Lucinda het haar nog altyd van liefdesverbintenisse weerhou; haar werk was haar erns. Maar in die Wynland-kliniek word sy verplig om keuses te maak – en meteens lyk haar pad vorentoe baie gekompliseerd.
Die dokter se geheime passie​ deur Rykie Roux: Janli Filmalter, ’n toegewyde mediese student in haar vyfde jaar, en dokter Christiaan Lombard ken mekaar al vandat sy ses en hy nege jaar oud was. Hulle ken ook mekaar se families goed – dalk té goed. Waarom haat Christiaan haar skatryk pa so? Sal hy Gé, haar losbol-broer, kan vergewe vir wat hy aan sy onskuldige kleinsus gedoen het? Maar die belangrikste: probeer Christiaan op die Filmaters wraak neem deur Janli te verlei?
Ontmoet my in Patong​ deur Madeleine Malherbe: Laura Els is glad nie baie gelukkig in die hospitaal waar sy verpleeg nie. Miskien is dit omdat haar kêrel, Braam, weg is Engeland toe. Of dalk is dit nog die nadraai van die tsoenami- gebeure. Wat ook al, Laura besluit om Engeland toe te gaan, na Braam toe. Maar voor dit wil sy eers terug Thailand toe vir ’n kort vakansie om deur die herinneringe van die tsoenami en haar tyd daar te werk. In Thailand ontmoet sy toevallig weer die Engelse sakeman, Francis, wie se lewe sy destyds gered het. Die aantrekkingskrag tussen hulle skryf Laura toe aan die feit dat sy hom destyds gered het. Natuurlik sal so iets mens nader aan mekaar bring! En sy is immers nog verlief op Braam. In Patong het die lewe egter sy eie loop . . .
Koop dit nou! CNA | Loot | Van Schaik | Graffiti | Amazon (Kindle) | MySubs